དེ་བཞིན་བོད་ཀྱི་བཙན་པོའི་རྒྱལ་རབས་དང་པོ་གཉའ་ཁྲི་བཙན་པོ་རྒྱལ་པོར་མངའ་གསོལ་སྐབས་གདན་འདྲེན་ཞུ་མཁན་བོན་ཤེས་པ་ཅན་བཅུ་གཉིས་ཀྱི་ནང་དུ།ཕན་ཤེས་སྨན་དཔྱད་ཀྱི་བོན།ཞེས་འཁོད་ཡོད་པར་གཞིགས་ན།སྐབས་དེ་དུས་ནས་བོད་ལུགས་གསོ་རིག་ལ་གསོ་དཔྱད་ཀྱི་བྱ་བ་བྱེད་མཁན་ཆེད་ལས་སྨནན་པ་མཁས་པ་ཡོད་པ་བཅས་ངེས་ཤེས་རྙེད་པའི་གཏན་ཚིགས་དེ་དག་གི་ཐོག་ནས་བོད་ཀྱི་སྨན་དང་དཔྱད་ཀྱི་ཁུངས་ནི་ཡུལ་བོད་ཀྱི་ཞང་ཞུང་ནས་དར་བ་དང་།དུས་བོད་མི་སྟོན་པ་གཤེན་རབ་མཆོག་གི་སྐུ་དུས་སུ་དར་བ་ལུང་རིགས་ཚད་མས་གྲུབ་པ་ཡིན་ནོ།།འདིར་ཁོ་བོས་བྲིས་པའི་རྩོམ་ཐུང་འདིའི་ནང་བན་བོན་གཉིས་ཀའི་གསུང་ཆ་བསྲེས་སུ་བཀོད་པ་འདི་ཡང་ཕྱོགས་ལྷུང་མེད་པར་བློ་གཟུ་བོར་གནས་པའི་ཁུལ་ཡིན་ཏེ།སློབ་དཔོན་བདེ་བྱེད་བདག་པོས་མཛད་པའི་ལྷ་ལས་ཕུལ་བྱུང་གི་བསྟོད་པ་ལས།བདག་ནི་སངས་རྒྱས་ཕྱོགས་མི་འཛིན།།སེར་སྐྱ་སོགས་ལ་མི་སྡང་ཡང་།།གང་ཞིག་རིགས་པ་ལྡན་པའི་ཚིག།དེ་ཉིད་སྟོན་པར་ཡོངས་སུ་འཛིན།།ཞེས་དང་།རྡོ་རྗེ་གླིང་པའི་བཀའ་ཐང་གནམ་ལྕགས་མ་ལས།བོན་དང་ཆོས་གཉིས་བོན་སྔ་བས༔ཆོས་ཀྱི་འབྱུང་ཁུངས་བོན་ལ་ཐུག༔ཆོས་པས་བོན་གཤེ་དམ་ཚིག་ཉམས༔རྐྱེན་དེས་རང་བསྟན་རང་གིས་བཤིགས༔ཞེས་དང་།བོན་གྱིས་ཆོས་ལ་ངན་སྨྲ་བྱས༔ཉེན་སྐྱོན་དེ་ཡིས་གདུལ་ཞིང་ཆུང༔ཞེས་དང་།སི་ཏུ་པདྨ་དབང་མཆོག་རྒྱལ་པོའི་རིན་ཆེན་གཏེར་མཛོད་ཀྱི་རྟོགས་བརྗོད་ངོ་མཚར་བདུད་རྩིའི་འབྱུང་གནས་ལས།བོན་པོའང་སྤྱིར་སངས་རྒྱས་ཀྱི་གསང་བ་བསམ་གྱིས་མི་ཁྱབ་པའི་རོལ་གར་ཡིན་ཅིང་།ཁྱད་པར་དུ་ཨོ་རྒྱན་དུས་གསུམ་མཁྱེན་པ་བོད་དུ་ཕེབས་ནས་བོན་རྣམས་གཏེར་དུ་གཤེགས་པར་མཚོན་ཡང་དག་པའི་གྲུབ་མཐའ་ཡིན།ཞེས་གསུངས་པ་ལ་གཞི་བཟུང་ནས་བཀོད་པ་ཡིན་པས་རང་གཞན་ཐམས་ཅད་ཀྱིས་ཆོས་ལུགས་གྲུབ་མཐའི་ཕྱོགས་ཞེན་དང་།ཡུལ་གྲུའི་ཕྱོགས་ཞེན།བསམ་བློའི་ཕྱོགས་ཞེན་བཅས་མི་མཛད་པར་བློ་གཟུ་བོར་གནས་པའི་སྒོ་ནས་རང་རིགས་གསོ་དཔྱད་ཀྱི་བསྟན་པ་རིན་པོ་ཆེ་ཉམས་པ་སོར་ཆུད་དང་མི་ཉམས་གོང་འཕེལ་གྱི་བྱ་བ་ལ་འབད་པར་འཚལ་ཏེ།རྗེ་བཙུན་ས་སྐྱ་པཎྜི་ཏས།བསྟན་ལ་ཕན་པར་མ་ནུས་ཀྱང་།།རྣམ་པ་ཀུན་ཏུ་གནོད་མི་བྱ།།ཞེས་དང་།ཇོ་ནང་རྗེ་བཙུན་ཀུན་དགའ་གྲོལ་མཆོག་གིས།བསྟན་ལ་ཕྱོགས་རིས་མ་མཆིས་ཤིང་།།བསྟན་པ་འཛིན་ལའང་ཉེ་རིང་ཅི།།ཞེས་གསུངས་པས་སོ།།